Retten i Aalborg har onsdag idømt en 26-årig mand for hvidvask, og han er nu udvist af Danmark.

En 26-årig mand er tirsdag ved retten i Aalborg blevet idømt seks måneders betinget fængsel for hvidvask og forsøg på hvidvask af i alt 610.000 kroner. Pengene gik ind på den 26-åriges konto i efteråret 2019, mens han opholdt sig i Aalborg. I anklageskriftet fremgår det, at han, over to dage, hævede og videresendte nogle af pengene. Han hævede 700 euro i en hæveautomat, overførte 25.000 kroner til en af sine andre konti, hvorfra han videre-overførte godt 20.000 kroner til en anden person. Derudover overførte manden 10.000 kroner til en anden person og instruerede efterfølgende den anden person til at føre 6.500 kroner videre til en tredje person. Men de store pengetransaktioner stopper ikke her. Manden havde til hensigt at overføre restbeløbet på 571.923,45 kroner til andre, men det mislykkedes. De usædvanlige pengestrømme havde sat de danske pengeinstitutters alarmberedskab i gang, og de valgte derfor at indefryse resten af beløbet. Udvisning af Danmark Den dømte har afrikansk baggrund, men har relationer til Litauen, hvor han blandt andet har gået på universitet. Han har på nuværende tidspunkt også bopæl i den litauiske hovedstad, Vilnius. Manden har derfor, udover de seks måneders betinget fængsel, også fået udvisning af Danmark samt et indrejseforbud i seks år. Dommen overraskede ikke anklager ved Nordjyllands Politi Peter Møller Nielsen. -	Jeg synes dommen er tilfredsstillende. Jeg havde regnet med, den lå i det niveau, siger han. Den 26-årige har gennem hele forløbet nægtet sig skyldig og har udbedt sig betænkningstid.